Fra næste uge kan juleindkøbsturen til City Syd ved Aalborg kombineres med at blive vaccineret mod covid-19. Region Nordjylland og den private udbyder Carelink har indgået et samarbejde om at tilbyde nordjyderne vaccination i indkøbscenteret Shoppen. Det skriver Regionen i en pressemeddelelse . Onsdag 15. december og torsdag 16. december vil der være åbent for drop in-vaccination uden tidsbestilling for alle over 18 år, der har en invitation til 3. stik. Det er kun muligt for disse personer at blive vaccineret de pågældende to dage i Shoppen. Invitationen skal være kommet via E-boks eller brev fra Sundhedsstyrelsen. De første par dage vil kapaciteten stadig være lav, og det forventes, at der vil være kø de første to dage, skriver Region Nordjylland. Praktiserende læger vaccinerer også Fra fredag 17. december vil det ikke længere være muligt at dukke op uden tidsbestilling. I stedet skal man bestille tid via www.vacciner.dk . Det bliver derfor muligt at få coronavaccination i Region Nordjylland ved enten at finde et vaccinationscenter i nærheden på www.vacciner.dk eller alternativt hos egen læge. Skal vaccinere 50.000 om ugen Carelink er leverandør til sundhedssektoren, og driver blandt andet test- og vaccinationscentre i andre danske regioner. - Vi regner med at nå 50.000 vaccinationer fra slutningen af næste uge, når vi medregner både Carelink og vaccinationerne ude hos de praktiserende læger. Det svarer til Nordjyllands andel af de 500.000 ugentlige vaccinationer på landsplan, siger chefkonsulent Anders Cinicola, Sundhedsplanlægning, Region Nordjylland. - Lige nu er der ledige tider i Region Nordjylland, men de ryger også hurtigt. Vi lægger løbende flere tider ind på vacciner.dk, så hvis man ikke lige kan finde en passende tid her og nu, opfordrer vi til, at man prøver igen lidt senere.

Referat:
Fra onsdag 15. december kan man blive vaccineret mod covid-19 i indkøbscenteret Shoppen i City Syd ved Aalborg.